Vil tvinge bilister til å kjøpe bompengebrikke
I dag kjører hver fjerde bilist uten bompengebrikke, og det koster mye penger å spore dem opp. Det fins dessuten en skog av takst- og rabattsystemer rundt om i landet. Derfor planlegger Vegdirektoratet et helt nytt nasjonalt takst- og rabattsystem som er enkelt for bilistene, og som dessuten skal få flere til å kjøpe brikker, skriver Aftenposten. Tiltakene skal føre til at færre bompengekroner brukes opp på kontroller og administrasjon. - Det koster mye mer å kreve inn bompenger fra dem som ikke har brikke, enn fra dem som har brikke. Samtidig er det mange steder ikke mer enn ti prosent rabatt for bilister som bruker brikke, sier fagkoordinator Åge Jensen i seksjon for brukerfinansiering i Vegdirektoratet.Men, det nye systemet innebærer at det blir mye dyrere for bilister som ikke har brikke, å kjøre gjennom bomstasjonene. I dag er det slik at bilister i Norge kan kjøpe seg til billigere bompenger, ved å for eksempel forhåndsbetale inn flere tusen kroner som gir 50 prosent rabatt. Pengene trekkes ved hver passering, men ikke alle har råd til å betale inn så mye på forhånd. Når Vegdirektoratet nå vurderer en total omlegging av takst- og rabattsystemet kan det betyr ett nasjonalt bompengesystem der det er ulik pris for bilister med og uten brikke. - Vi vil vurdere et slikt toprissystem. VI har ikke regnet på det ennå, og derfor er det uklart hvor stor prisforskjell det skal være. Tanken bør nok være at forskjellen i pris bør gjenspeile kostnadene for å kreve inn pengene. Samtidig må det være tilstrekkelig forskjell til at det blir betydelig mer attraktivt å skaffe seg bompengebrikke enn det er nå, sier Jensen.Men ikke alle jubler over det nye forslaget. Bård Hoksrud (FrP) sier til avisen at han vil nekte å skaffe seg brikke og mener det handler om personvern. - Data fra brikkene blir en del av opplysningene som lagres. Samtidig mener jeg at bompengeinnkreving er en dårlig måte å finansiere veier på, sier han. - Det er en dyr måte å kreve inn penger på, og en dyr måte å bygge vei på.
Vegdirektoratet vurderer å innføre et nytt system for betaling i bomstasjoner som skal tvinge flere til å kjøpe brikke i frontruta.